

**ข่าวประชาสัมพันธ์**

**กรุงไทย จับมือ สปสช. ให้บริการฉีดวัคซีนไข้หวัดใหญ่แก่ประชาชนใน 7 กลุ่มเสี่ยง ฟรี
ไม่เสียค่าใช้จ่ายในงานมหกรรมสมุนไพรแห่งชาติ**

ธนาคารกรุงไทยจับมือสำนักงานหลักประกันสุขภาพแห่งชาติ (สปสช.) เปิดบูธฉีดวัคซีนไข้หวัดใหญ่แก่ประชาชน 7 กลุ่มเสี่ยง โดยไม่เสียค่าใช้จ่าย ในงานมหกรรมสมุนไพรแห่งชาติ ครั้งที่ 21 ที่อิมแพ็ค เมืองทองธานี ฮอลล์ 11-12 ระหว่างวันที่ 3 -7 กรกฎาคม 2567 ผู้สนใจสามารถจองสิทธิผ่าน "กระเป๋าสุขภาพ"
บนแอปพลิเคชัน "เป๋าตัง"

ธนาคารกรุงไทยให้ความสำคัญและมุ่งมั่นในการให้บริการด้านสุขภาพและการรักษาพยาบาลอย่างต่อเนื่อง เพื่อให้ประชาชนสามารถเข้าถึงสิทธิสุขภาพดีและป้องกันโรคได้อย่างทั่วถึง เท่าเทียม และสะดวกรวดเร็ว ผ่านกระเป๋าสุขภาพบนแอปพลิเคชันเป๋าตัง ภายในงานจะมีกิจกรรมให้ความรู้เกี่ยวกับสิทธิประโยชน์ด้านสุขภาพและการจองสิทธิเข้ารับบริการที่หน่วยบริการใกล้บ้านแบบไม่มีค่าใช้จ่าย เช่น การตรวจคัดกรองมะเร็งปากมดลูก มะเร็งเต้านม มะเร็งลำไส้ใหญ่ การตรวจคัดกรองไวรัสตับอักเสบ A และ B เป็นต้น นอกจากนี้ ธนาคารกรุงไทยได้ร่วมกับ สปสช. และมิตรไมตรีคลินิก จัดให้บริการฉีดวัคซีนไข้หวัดใหญ่สำหรับประชาชนใน 7 กลุ่มเสี่ยงตามเงื่อนไขของ สปสช. โดยไม่เสียค่าใช้จ่าย

ประชาชนใน 7 กลุ่มเสี่ยงประกอบด้วย:

1. หญิงตั้งครรภ์ อายุครรภ์ 4 เดือนขึ้นไป

2. เด็กอายุ 6 เดือน ถึง 2 ปี

3. ผู้ป่วยโรคปอดอุดกั้นเรื้อรัง หอบหืด หัวใจ หลอดเลือดสมอง ไตวาย ผู้ป่วยมะเร็งที่อยู่ระหว่างการ

 ได้รับเคมีบำบัด และเบาหวาน

4. บุคคลที่มีอายุ 65 ปีขึ้นไป

5. โรคธาลัสซีเมียและผู้ที่มีภูมิคุ้มกันบกพร่อง (รวมผู้ติดเชื้อ HIV ที่มีอาการ)

6. โรคอ้วน (น้ำหนัก > 100 กิโลกรัม หรือ BMI > 35 กิโลกรัมต่อตารางเมตร)

7. ผู้พิการทางสมองที่ช่วยเหลือตนเองไม่ได้

ขอเชิญประชาชนมาร่วมกิจกรรมต่างๆ และรับบริการฉีดวัคซีนไข้หวัดใหญ่ฟรี ที่บูธธนาคารกรุงไทยใน งานมหกรรมสมุนไพรแห่งชาติ ครั้งที่ 21 ณ ฮอลล์ 11-12 อิมแพ็ค เมืองทองธานี สอบถามข้อมูลเพิ่มเติมได้ที่ Krungthai Contact Center โทร. 02-111-1111

**ทีม Marketing Strategy**

**2 กรกฎาคม 2567**